Só lyk die nuwe Nokia 3310Die nuwe Nokia 3310 (Foto: The Verge) Die splinternuwe Nokia 3310-selfoon is Sondag amptelik in Barcelona in Spanje bekendgestel. Dit volg nadat die Finse maatskappy HMD Global Oy vroeër vandeesmaand hul planne aangekondig het om dié gewilde selfoon weer in die slimfoon-mark beskikbaar te stel. Die oorspronklike Nokia 3310 is in 2000 as die opvolger van die gewilde 3210-model bekendgestel en bykans 126 miljoen van die modelle is wêreldwyd verkoop. Die nuwe weergawe van die 3310 het nou ŉ 2,4 duim-skerm, 2-megapixel-kamera en kan ook ŉ geheuekaart ondersteun. Die selfoon is ook glo baie ligter en beskikbaar in heldergeel en -rooi, asook ŉ grys en donkerblou. HMD Global Oy het tydens die bekendstelling gesê dié selfoon se battery het ŉ bystandleeftyd van 31 dae. Gebruikers kan ook 22 uur op die selfoon klets voor die battery die gees sal gee. Die grootste verskil tussen dié 3310 en die ou weergawe is dat gebruikers nou met behulp van die Opera Mini-soekenjin basiese internet-navigasie het. Jy sal egter steeds nie kan Instagram of Snapchat nie. Planne om die selfoon wêreldwyd te versprei, word binnekort bekend gemaak. Die 3310 sal jou na verwagting €59 (ongeveer R800) uit die sak jaag. Bron: The Verge